הגביע היווני בכדורגל

הגביע היווני (ביוונית: Κύπελλο Ελλάδος Ποδοσφαίρου) הוא מפעל כדורגל יווני בשיטת גביע שנוסד בשנת 1931 ומנוהל על ידי התאחדות הכדורגל היוונית. חברת ההימורים היוונית אופאפ מעניקה את חסותה למפעל, שנקרא לעיתים על שם החברה: גביע הכדורגל אופאפ. החל משנת 2009, גמר הגביע נערך מדי שנה באצטדיון האולימפי באתונה, למעט משחק הגמר בשנת 2017, אשר נערך בעיר וולוס. בטרם ייסודה של התאחדות הכדורגל היוונית, בין השנים 1908–1918, אורגנו מספר טורנירי גביע, בין היתר על ידי ההתאחדות האולימפית ביוון. המפעל נוסד רשמית תחת התאחדות הכדורגל בשנת 1931. בשנותיו הראשונות, לא חלה חובת השתתפות במפעל, והקבוצות שנרשמו הוגרלו לשחק האחת מול השנייה. עם קביעת חובת ההשתתפות, שונתה גם שיטת ההגרלה, והקבוצות הוגרלו בזוגות לצמד משחקים (בשיטת בית-חוץ) עד ההעפלה לגמר. בשנות ה-90 שונתה השיטה פעם נוספת, ונוסדה שיטת בתים בשלבי המוקדמות למפעל, כשהראשונות בכל בית הוגרלו לצמד משחקי בית-חוץ עד לגמר המפעל. במהלך השנים נקבעו שינויים נוספים בשיטת ההכרעה. עד לשנת 1964, בהיעדר בעיטות הכרעה, קבוצות אשר נפרדו בשוויון לאחר הארכה, שיחקו ביניהן משחק חוזר. בשנה זו, לאחר שמשחק חצי הגמר בין אולימפיאקוס (כדורגל) לפנאתינייקוס הסתיים בשוויון 1-1, פרצו אוהדי שתי הקבוצות למגרש והביאו להפסקתו. האוהדים האמינו כי תוצאת המשחק הייתה מכורה מראש, ונקבעה כדי שיתקיים משחק חוזר מסיבות כלכליות. בעקבות כך, עונה אחר כך בוטל חוק המשחק החוזר ונקבע כי במידה של שוויון, העולה לשלב הבא תיקבע בהטלת מטבע. בשנת 1969, עם יישום שיטת בעיטות ההכרעה, שונה החוק בשנית, ושיטה זו החליפה את שיטת הטלת המטבע. עד לשנת 1971, כל הקבוצות במדינה, חובבניות ומקצועניות כאחד, הוגרלו למפעל לפי מחוזות, מה שגרם לא פעם להגרלות של קבוצה מקצוענית הנחשבת חזקה, לבין קבוצה חובבנית השכנה לה. עקב כך התרחשו מפגשים רבים בעלי תוצאות גבוהות מהממוצע, כמו ניצחונה של אפולון אתונה על פאו ניאס מילנדיאס החובבנית בתוצאה 23-0, במהלך טורניר הגביע בשנת 1959. ניצחון זה נשמר כתוצאת השיא בכל הזמנים בגביע היווני. החל משנת 1971, רק קבוצות שלוש הליגות הבכירות ביוון משחקות במסגרת הגביע, כשהקבוצות מהליגות הנמוכות משחקות בטורניר הגביע לקבוצות חובבניות. הזוכה הראשונה בגביע היווני הייתה א.א.ק. אתונה שגברה על אריס סלוניקי בתוצאה 5-3, במשחק הגמר הראשון שנערך ב-8 בנובמבר 1931. השיטה הנוכחית הונהגה בשנת 2005, ומיושמת עד היום, להוציא שתי עונות (2009/2010, 2011/2012). המפעל, בדומה למפעלי גביע אחרים, משוחק בשיטת ה"נוקאאוט" (המפסיד יוצא). כל סיבוב משוחק במשחק אחד, למעט סיבובי רבע הגמר וחצי הגמר המשוחקים בשני משחקים (בשיטת בית-חוץ). במידה והמשחק מסתיים בשוויון, הוא עובר להכרעה בהארכה. במידה וגם ההארכה מסתיימת בשוויון, ההכרעה תושג בדו-קרב בעיטות עונשין. בסיבוב הראשון, משחקות ביניהן קבוצות הליגה השלישית. המשחק מתקיים במגרשה של הקבוצה שהוגרלה ראשונה. בסיבוב הבא פוגשות המנצחות במגרשן הביתי את קבוצות ליגת המשנה שמצטרפות לטורניר. בסיבוב הבא מצטרפות קבוצות הליגה הבכירה, שמתארחות לפי הגרלה אצל מנצחות הסיבוב הקודם. הפעם, במקרה של שוויון בתום הארכה, יתקיים מפגש חוזר במגרשה של האורחת במשחק הראשון, אך לשערי חוץ אין חשיבות בקביעת תוצאת המפגש הכפול. בשלב רבע הגמר מוגרלות מנצחות הסיבוב הקודם לצמד מפגשי בית-חוץ, כאשר הפעם שערי החוץ נספרים ונחשבים בקביעת העולה לחצי הגמר. סיבוב חצי הגמר מתנהל בדומה לשלב הקודם, והמנצחות במפגשים הכפולים מעפילות לגמר הגביע שמשוחק במשחק אחד. משחק הגמר מתקיים כל שנה החל מ-2009 באצטדיון האולימפי באתונה. קבוצות אשר זכו בדאבל (בנוסף לגביע, גם בליגת העל היוונית) באותה העונה מסומנות בכתב מודגש. הערות גמר הגביע היווני בעונה זו נערך ללא קהל או עם הגבלות קהל גדולות, עקב חשש הממשלה מאלימות אוהדים. החלטה זו באה בעקבות סדרה של תקריות אלימות שהתרחשו במהלך משחקים קודמים בליגה, והובילו להחלטה של ההתאחדות ומשטרת יוון לבצע את המשחק ללא קהל בדלתיים סגורות, על מנת למנוע ולדכות חוליגניזם ואלימות בספורט במדינה גמר גביע זה נערך ללא קהל עקב מגבלות מגפת הקורונה העולמית אתר האינטרנט הרשמי של הגביע היווני בכדורגל (ביוונית מודרנית) הגביע היווני באתר התאחדות הכדורגל היוונית הגביע היווני בכדורגל, ברשת החברתית אינסטגרם המשחק בין אולימפיאקוס לפנאתינייקוס עוכב רבות, ונזנח בדקה ה-97 כאשר התוצאה 0-0 בגלל ראות לקויה (רדת החשיכה). לא תוכנן משחק חוזר, כך שלא היה זוכה בגביע לאותה עונה. אולימפיאקוס קיבלה מקום בגביע הקרוב למחזיקות הגביע, שכן פנאתינייקוס כבר העפילה לגביע אירופה בזכות זכייה באליפות הליגה. הגמר לא שוחק למעשה, וא.א.ק אתונה זכתה בגביע לאחר שחצי הגמר בין פנאתינייקוס לאולימפיאקוס ננטש בדקה ה-115 עם התוצאה 1-1 ושתי הקבוצות הודחו מהתחרות עקב התפרעויות מצד אוהדי שני המועדונים נגד קבוצותיהן על הדשא. הגמר למעשה לא שוחק וא.א.ק אתונה קיבלה את הגביע מכיוון שאולימפיאקוס לא הופיעה לגמר, וזאת מכיוון שהפדרציה היוונית איחרה לקבוע תאריך למשחק והיא נאלצה להתכונן לגביע אירופה בעונה הבאה.